# Και κάτι παραπάνω

Και κάτι παραπάνω: Τα ιόντα που προκύπτουν από τα άτομα με αποβολή ή πρόσληψη ηλεκτρονίων ονομάζονται μονοατομικά ιόντα. Υπάρχουν όμως και φορτισμένα συγκροτήματα ατόμων τα οποία ονομάζονται πολυατομικά ιόντα.

Μερικά χαρακτηριστικά πολυατομικά ιόντα είναι:

Πολυατομικό ιόν | Χημικός τύπος
Θειικό ιόν | SO42–
Νιτρικό ιόν | NO3–
Ανθρακικό ιόν | CO32–
Αμμώνιο | NH4+

## ΟΙ ΙΟΝΤΙΚΕΣ ΕΝΩΣΕΙΣ

Ορισμένες χημικές ενώσεις αποτελούνται από θετικά και αρνητικά ιόντα και ονομάζονται ιοντικές ενώσεις.

Το χλωρίδιο του νατρίου (μαγειρικό αλάτι) αποτελείται από κατιόντα νατρίου και ανιόντα χλωρίου τα οποία σχηματίζουν ένα κρυσταλλικό πλέγμα.

Οι ιοντικές ενώσεις:

- Είναι στερεές και κρυσταλλικές.
- Όταν διαλύονται στο νερό, ο κρύσταλλός τους καταστρέφεται και τα ιόντα ελευθερώνονται στο διάλυμα.
- Σχηματίζουν ιοντικά διαλύματα τα οποία άγουν το ηλεκτρικό ρεύμα.
- Ο χημικός τους τύπος δείχνει από ποια ιόντα και με ποια αναλογία αποτελείται ο κρύσταλλος.

Για παράδειγμα, ο χημικός τύπος Ν aCl(s) δείχνει ότι ο κρύσταλλος του χλωριδίου του νατρίου, δηλαδή του μαγειρικού αλατιού, αποτελείται από ιόντα Na+ και ιόντα Cl– με αναλογία 1:1, ενώ ο χημικός τύπος Ν a 2 S(s) δείχνει ότι ο κρύσταλλος του σουλφιδίου του νατρίου αποτελείται από ιόντα Na+ και ιόντα S2– με αναλογία 2:1.

Κατά τη διάλυση των ιοντικών ενώσεων στο νερό, το κρυσταλλικό πλέγμα καταστρέφεται και τα ιόντα ελευθερώνονται στο νερό. Η ύπαρξη των φορτισμένων αυτών σωματιδίων (ιόντων) εξηγεί γιατί αυτά τα διαλύματα είναι ηλεκτρικά αγώγιμα, δηλαδή μπορεί μέσα από αυτά να περάσει ηλεκτρικό ρεύμα.

Το απιοντισμένο νερό δεν επιτρέπει στο ρεύμα να περάσει και έτσι το κύκλωμα δεν κλείνει και το λαμπάκι δεν ανάβει. Το διάλυμα του αλατιού επιτρέπει τη ροή ηλεκτρικού ρεύματος, γιατί περιέχει ελεύθερα ιόντα και το λαμπάκι ανάβει.